Marijampolės savivaldybės merui Povilui Isodai

Marijampolės savivaldybės tarybai

**PAREIŠKIMAS**

Dėl situacijos Marijampolės ligoninėje

2020-04-15

Marijampolė

Marijampolės savivaldybės tarybos Tėvynės sąjungos–Lietuvos krikščionių demokratų frakcijos ir Mišrios grupės nariai:

*konstatuodami*, kad *VšĮ* *Marijampolės ligoninė* (toliau - *Marijampolės ligoninė*) direktorė Audronė Kuodienė galimai stokoja lyderystės, iniciatyvumo ir į COVID-19 pandemijos protrūkio situaciją *Marijampolės ligoninėje* reaguoja per lėtai;

*pabrėždami*, kad *Marijampolės* *ligoninės* direktorė COVID-19 pandemijos pradžioje neorganizavo tinkamo medikų aprūpinimo apsaugos priemonėmis, o tų priemonių stokojant neinformavo steigėjo – Marijampolės savivaldybės tarybos –, jog negali tinkamai ir saugiai teikti tų paslaugų, kurios įstaigai yra priskirtos įstatymais ir kitais teisės aktais, todėl rizikavo ligoninės personalo ir pacientų sveikata bei gyvybėmis;

*pareikšdami*, kad *Marijampolės* *ligoninės* direktorė neužtikrina tinkamo vidaus procesų valdymo ir negeba priimti sprendimų pakankamai greitai, ką iliustruoja faktas, kad *Marijampolės* *ligoninėje* fiksavus pirmąjį COVID-19 atvejį nebuvo operatyviai užtikrinta, jog tie medikai, kurių srities paslaugų teikimas buvo nutrauktas, dirbtų ne ligoninėje, o budėjimo režimu iš namų ir taip būtų mažinamas *Marijampolės* *ligoninėje* esančių asmenų skaičius;

*reikšdami susirūpinimą*, kad *Marijampolės* *ligoninės* direktorė nesugeba tinkamai komunikuoti su visuomene, ką įrodo faktai, jog atsiradus pirmam COVID-19 atvejui *Marijampolės* *ligoninės* direktorė operatyviai neinformavo visuomenės apie situaciją ir strategiją, kaip su ligos židiniu bus tvarkomasi;

*akcentuodami*, kad *Marijampolės* *ligoninės* direktorė iki šiol Marijampolės savivaldybės tarybai ir visuomenei nepateikia aiškios strategijos, kaip ir kada bus užtikrinamas normalus ligoninės funkcionavimas, kaip tai to bus pasiekiama;

*pabrėždami*, kad didelę dalį *Marijampolės* *ligoninės* veiklos problemų, kurios yra neatskiriamos nuo ilgamečio A.Kuodienės vadovavimo, iliustruoja ir šių metų pradžioje STT išryškintos pacientų eilių problemos. Jas iškėlė STT atlikta Korupcijos prevencijos analizė (atlikta 2019 m.), parodžiusi, jog *Marijampolės* *ligoninė* ne tik nevaldo situacijos, negeba jos analizuoti, bet ir delsia įsidiegti technologinius sprendimus, kurie sumažintų pacientų eiles, užtikrintų patogesnę registraciją ir taupytų įstaigos resursus;

*ragindami* merą Povilą Isodą pripažinti, kad jis padarė klaidą pasirinkdamas A.Kuodienę dar vienai Marijampolės ligoninės direktorės kadencijai ir *siūlydami* nelikti šioje apmaudžioje klaidoje;

*akcentuodami*, kad vertiname *Marijampolės* *ligoninės* medikų ir aptarnaujančio personalo aukštą kvalifikaciją, su atsidavimu ir nuoširdžiu rūpesčiu atliekamą darbą;

*siekdami*, kad esama situacija *Marijampolės ligoninėje* kuo greičiau normalizuotųsi;

*r a g i n a m e*:

1. Marijampolės savivaldybės tarybą nepritarti *Marijampolės* *ligoninės* direktorės ataskaitai, tokiu būdu aiškiai pademonstruojant, kad ji prarado tarybos ir visuomenės pasitikėjimą;
2. Marijampolės merą Povilą Isodą priimti sprendimą nušalinti Audronę Kuodienę nuo *Marijampolės* *ligoninės* direktorės pareigų dėl netinkamai valdomos krizinės situacijos, susijusios su COVID-19 pandemijos protrūkiu *Marijampolės* *ligoninėje*;
3. pavesti laikinai eiti *Marijampolės* *ligoninės* direktoriaus pareigas asmeniui, kuris gebėtų suvaldyti krizinę situaciją, susijusią su COVID-19 pandemijos protrūkiu *Marijampolės* *ligoninėje*, ir turėtų visapusį įstaigos medikų, slaugytojų ir kito personalo pasitikėjimą;
4. esant poreikiui, kol bus suvaldytas COVID-19 plitimas *Marijampolės* *ligoninėje*, įstaiga pilnai išvalyta ir atkurtas reikiamas personalo kiekis, sustabdyti *Marijampolės* *ligoninės* veiklą;
5. pasibaigus karantinui atlikti nepriklausomą *Marijampolės* *ligoninės* veiklos auditą siekiant išsiaiškinti netinkamai valdytos krizinės situacijos, susijusios su COVID-19 pandemijos protrūkiu, priežastis;
6. atlikus auditą spręsti klausimą dėl Audronės Kuodienės tinkamumo toliau eiti *Marijampolės* *ligoninės* direktorės pareigas;
7. iš Marijampolės savivaldybės biudžeto suteikti papildomus resursus *Marijampolės* *ligoninei* būtinoms apsaugos priemonėms įsigyti;
8. įpareigoti *VšĮ* *Marijampolės* *pirminės sveikatos priežiūros centrą* visokeriopai padėti *Marijampolės* *ligoninei* kovoti su COVID-19 plitimu, užtikrinti tinkamą ir nuolatinį medikų bei pacientų testavimą.

Marijampolės savivaldybės tarybos Marijampolės savivaldybės tarybos

TS-LKD frakcijos vardu Mišrios grupės vardu

seniūnas Jonas Bieliauskas seniūnas Vilius Krivickas

Frakcijos nariai: Grupės nariai:

Jonas Bieliauskas Vilius Krivickas

Kostas Jankauskas Tadas Račius

Valdas Pileckas

Vaida Pituškienė

Kęstutis Traškevičius

Andrius Vyšniauskas